b'\n_START_ARTICLE_\nTarmo Reunanen\n_START_SECTION_\nPelityyli\n_START_PARAGRAPH_\nFaneille.com -sivuston toimittaja Toni Rajam\xc3\xa4en mukaan Reunanen on pienehk\xc3\xb6 puolustaja, mutta siihen n\xc3\xa4hden kokonaisvaltainen. Rajam\xc3\xa4en mukaan h\xc3\xa4n loistaa omassa p\xc3\xa4\xc3\xa4ss\xc3\xa4 pelinlukutaidoillaan ja hy\xc3\xb6kk\xc3\xa4ysp\xc3\xa4\xc3\xa4ss\xc3\xa4 kiekollisilla avuillaan.\n_START_SECTION_\nSeuraura\n_START_PARAGRAPH_\nReunanen on TuTon kasvatti. H\xc3\xa4n pelasi 9-vuotiaaksi asti maalivahtina. Reunanen siirtyi juniorina sittemmin Turun Palloseuraan. Kaudella 2012\xe2\x80\x932013 h\xc3\xa4n toimi vuoden "alaik\xc3\xa4isen\xc3\xa4" seuran C-nuorten kapteenina. Reunanen oli joukkueen tehokkain puolustaja sek\xc3\xa4 C-nuorten SM-karsinnoissa tehoilla 2+8=10 ett\xc3\xa4 runkosarjassa tehoilla 3+7=10. Kaudella 2013\xe2\x80\x932014 h\xc3\xa4n oli TPS:n B-nuorten tehokkain puolustaja tehoilla 10+10=20. Kaudella 2014\xe2\x80\x932015 Reunanen oli jo 16-vuotiaana seuran A-nuorten k\xc3\xa4rkipuolustaja ja h\xc3\xa4n oli TPS:n paras sy\xc3\xb6tt\xc3\xa4j\xc3\xa4 ja tehokkain puolustaja tehoilla 8+22=30. Reunanen sijoittui koko A-nuorten SM-liigan puolustajien pistep\xc3\xb6rssiss\xc3\xa4 kymmenenneksi. H\xc3\xa4net valittiin sarjan lokakuun 2014 kuukauden tulokaspelaajaksi. Reunanen voitti kauden p\xc3\xa4\xc3\xa4tteeksi A-nuorten Suomenmestaruuden._NEWLINE_Toukokuussa 2015 Reunanen teki kolmivuotisen juniorisopimuksen TPS:n SM-liigajoukkueen kanssa. Samana kes\xc3\xa4n\xc3\xa4 Jokerit varasi h\xc3\xa4net 102. pelaajana KHL:n varaustilaisuudessa 2015. Reunanen pelasi kaudella 2015\xe2\x80\x932016 TPS:n A-nuorissa vain 11 runkosarjaottelua, kunnes h\xc3\xa4nen runkosarjansa p\xc3\xa4\xc3\xa4ttyi loukkaantumiseen. Reunanen edusti TPS:\xc3\xa4\xc3\xa4 ennen loukkaantumistaan my\xc3\xb6s Junior Club World Cupissa. H\xc3\xa4n palasi kaukaloihin A-nuorten SM-liigan pudotuspeleiss\xc3\xa4 sek\xc3\xa4 vahvisti my\xc3\xb6s TPS:n B-nuoria. Reunanen ei debytoinut kauden aikana seuran liigajoukkueessa._NEWLINE_New York Rangers varasi Reunasen nelj\xc3\xa4nnell\xc3\xa4 kierroksella 98. pelaajana NHL:n varaustilaisuudessa 2016. Kaudella 2016\xe2\x80\x932017 h\xc3\xa4n debytoi TPS:n SM-liigajoukkueessa. Reunanen teki miesten p\xc3\xa4\xc3\xa4sarjadebyyttins\xc3\xa4 Mestarien liigassa 24. elokuuta 2016 norjalaista L\xc3\xb8renskog IK:ta vastaan. H\xc3\xa4net merkittiin TPS:n kakkospuolustajapariin Martin Bergerin viereen. Reunanen sai ottelussa tilastomerkinn\xc3\xa4n +1. H\xc3\xa4n pelasi kolme CHL-ottelua ilman tehopisteit\xc3\xa4, kunnes syyskuussa TPS lainasi Reunasen koko kauden kattavalla sopimuksella kasvattajaseuransa TuTon Mestis-joukkueeseen. Joukkuetta valmentaa h\xc3\xa4nelle TPS:n A-nuorista tuttu Miika Elomo. Reunasen tulokaskausi Mestiksess\xc3\xa4 toi 42 runkosarjaottelussa yhdeks\xc3\xa4n sy\xc3\xb6tt\xc3\xb6pistett\xc3\xa4. Koska TPS oli nimennyt Reunasen ns. nuorten pelaajien listalle, h\xc3\xa4n pystyi pelaamaan joukkueen vahvuudessa viel\xc3\xa4 siirtotakarajan j\xc3\xa4lkeen. Reunanen sai tililleen ensimm\xc3\xa4isen SM-liigaottelunsa 17. helmikuuta 2017 Helsingin IFK:ta vastaan. H\xc3\xa4n j\xc3\xa4i ottelussa kuitenkin ilman peliaikaa. Reunanen sai TPS:ss\xc3\xa4 tililleen kaksi SM-liigaottelua ja h\xc3\xa4n j\xc3\xa4i TuTon sijaan lopulta TPS:n A-nuorten vahvuuteen. Tammikuussa 2017 Reunanen teki TPS:n kanssa kaksivuotisen jatkosopimuksen._NEWLINE_Alkukaudella 2017\xe2\x80\x932018 Reunanen pelasi TPS:ss\xc3\xa4 25 runkosarja- ja kuusi CHL-ottelua tehden kolme sy\xc3\xb6tt\xc3\xb6pistett\xc3\xa4. H\xc3\xa4n pelasi my\xc3\xb6s kymmenen ottelua seuran A-nuorissa. Marras- ja joulukuun 2017 vaihteessa Reunanen pelasi kaksi ottelua lainalla Mestis-joukkue Savonlinnan Pallokerhossa. Tammikuussa 2018 Reunanen siirtyi kev\xc3\xa4\xc3\xa4seen 2019 asti kest\xc3\xa4v\xc3\xa4ll\xc3\xa4 ja yhden optiovuoden sis\xc3\xa4lt\xc3\xa4v\xc3\xa4ll\xc3\xa4 sopimuksella Rauman Lukkoon. H\xc3\xa4n teki siell\xc3\xa4 loppukaudella kahdeksassa runkosarjaottelussa yhden sy\xc3\xb6tt\xc3\xb6pisteen. Kaudella 2018\xe2\x80\x932019 Reunanen teki l\xc3\xa4pimurtonsa SM-liigassa. H\xc3\xa4n oli Lukon tehokkain puolustaja tehoilla 6+19=25. Reunanen teki liigauransa avausmaalin 28. syyskuuta 2018 ylivoimalla vieraissa Vaasan Sportia vastaan. 22. helmikuuta 2019 h\xc3\xa4n teki Kalevan Palloa vastaan sy\xc3\xb6tt\xc3\xb6pisteen, joka oli Reunasen 22. tehopiste Lukossa. H\xc3\xa4nest\xc3\xa4 tuli Lukon seurahistorian eniten tehopisteit\xc3\xa4 tehnyt alle 21-vuotias puolustaja. Tammikuussa 2019 Reunanen teki joukkueen kanssa kaksivuotisen jatkosopimuksen. _NEWLINE_Kes\xc3\xa4kuussa 2019 Reunanen teki kolmivuotisen NHL-tulokassopimuksen New York Rangersin kanssa. H\xc3\xa4nen sopimukseensa on kirjattu pyk\xc3\xa4l\xc3\xa4 pelata kaudella 2019\xe2\x80\x932020 viel\xc3\xa4 lainalla Lukossa, mik\xc3\xa4li Reunanen ei saa paikkaa Rangersin NHL-kokoonpanosta. Seura l\xc3\xa4hetti Reunasen harjoitusleirin p\xc3\xa4\xc3\xa4tteeksi ensin AHL-joukkue Hartford Wolf Packin vahvuuteen, jossa h\xc3\xa4n harjoitteli muutaman p\xc3\xa4iv\xc3\xa4n, kunnes syyskuun lopulla Reunasen vahvistettiin siirtyv\xc3\xa4n loppukaudeksi lainalle Lukkoon.\n_START_SECTION_\nMaajoukkueura\n_START_PARAGRAPH_\nReunanen edusti Suomea alle 18-vuotiaiden Ivan Hlinkan muistoturnauksessa vuonna 2015. H\xc3\xa4n oli mukana my\xc3\xb6s alle 18-vuotiaiden MM-leiriryhm\xc3\xa4ss\xc3\xa4 vuoden 2015 turnaukseen, mutta Reunanen ei p\xc3\xa4\xc3\xa4ssyt kuitenkaan lopullisen kisajoukkueeseen._NEWLINE_Reunanen edusti my\xc3\xb6s Suomen alle 17-vuotiaiden maajoukkuetta World U-17 Hockey Challengessa ja Euroopan nuorten olympiafestivaaleilla vuonna 2015, joista j\xc3\xa4lkimm\xc3\xa4isen\xc3\xa4 mainittu turnaus p\xc3\xa4\xc3\xa4ttyi pronssiin. H\xc3\xa4n oli turnauksess\xc3\xa4 my\xc3\xb6s viidell\xc3\xa4 sy\xc3\xb6tt\xc3\xb6pisteell\xc3\xa4\xc3\xa4n joukkueensa paras sy\xc3\xb6tt\xc3\xa4j\xc3\xa4 Aapeli R\xc3\xa4s\xc3\xa4sen kanssa. Reunanen on kuulunut my\xc3\xb6s alle 17-vuotiaiden maajoukkueen kapteenistoon. Yhteens\xc3\xa4 h\xc3\xa4n on pelannut 11 nuorten ja 39 poikien maaottelua._NEWLINE_Suomen A-maajoukkueessa Reunanen on pelannut nelj\xc3\xa4 ottelua ilman tehopisteit\xc3\xa4. H\xc3\xa4n teki A-maajoukkueessa Euro Hockey Challengen Nordic Cupissa 11. huhtikuuta 2019 Aalborgissa Tanskaa vastaan. Reunanen merkittiin Suomen kolmospuolustajapariin Juuso Vainion viereen.\n_START_SECTION_\nMuuta\n_START_PARAGRAPH_\nReunasen pikkuveli Julius pelaa hy\xc3\xb6kk\xc3\xa4\xc3\xa4j\xc3\xa4n\xc3\xa4 TuTon A-nuorissa. Veljesten is\xc3\xa4 on entinen nyrkkeij\xc3\xa4 Sampo Reunanen._NEWLINE_Reunanen valmistui ylioppilaaksi Kerttulin lukiosta kev\xc3\xa4\xc3\xa4ll\xc3\xa4 2017. H\xc3\xa4n harrasti lapsena my\xc3\xb6s jalkapalloa, salibandya ja golfia. Reunanen oli ala-asteik\xc3\xa4isen\xc3\xa4 ik\xc3\xa4luokkansa golfin valtakunnallisessa mestaruusturnauksessa toinen. H\xc3\xa4n pelaa omien sanojensa mukaan golfia edelleen harrastusmieless\xc3\xa4.'